สินเชื่อโตใช่ว่าดีธปท.หวั่นเสี่ยงจี้เร่งปรับสมดุล
ธปท.ห่วงแบงก์แข่งเร่งปล่อยกู้จนละเลยความเสี่ยง กระทบเสถียรภาพการเงิน
17 ต.ค. 2557

ธปท.ห่วงแบงก์แข่งเร่งปล่อยกู้จนละเลยความเสี่ยง กระทบเสถียรภาพการเงิน
นายภูริชัย รุ่งเจริญกิจกุล และนายนครินทร์ อมเรศ เศรษฐกรประจำธนาคารแห่งประเทศไทย (ธปท.) เปิดเผยถึงบทความ “เศรษฐกิจจริงอิงการเงิน : โตไปใช่ว่าดี” ในการสัมมนาวิชาการธนาคาร ธปท. ประจำปี 2557 ว่า แม้การใช้นโยบายการเงินผ่อนคลายที่คงอัตราดอกเบี้ยต่ำเพื่อกระตุ้นเศรษฐกิจ จะเป็นส่วนหนึ่งที่ก่อให้เกิดภาวะสินเชื่อเติบโตมากเกินไป (เครดิตบูม) แต่ปัจจัยหลักที่สำคัญกว่าก็คือ การแข่งขันสูงในระบบสถาบันการเงินที่ปล่อยสินเชื่อจนหย่อนเกณฑ์ความเสี่ยงลง
จากสถิติการเกิดเครดิตบูมในหลายประเทศ พบว่า 64% ของเครดิตบูมนำไปสู่การเกิดวิกฤตเศรษฐกิจตามมา ส่วนในไทย การปล่อยสินเชื่อขยายตัวสูงมากในปี 25542556 ซึ่งเป็นช่วงวิกฤตน้ำท่วม ทำให้มีความต้องการสินเชื่อเพื่อการซ่อมสร้าง ประกอบกับรัฐบาลมีนโยบายรถคันแรก บ้านหลังแรก ส่งผลให้อัตราส่วนหนี้ครัวเรือนต่อจีดีพีปรับขึ้นจากกว่า 50% เมื่อปี 2551 เป็นเกินกว่า 80% ในปี 2556
ทั้งนี้ จึงต้องย้อนกลับมาทบทวนนโยบายการเงิน ซึ่งเห็นว่าดอกเบี้ยที่เหมาะสมสำหรับดูแลเศรษฐกิจอาจไม่สอดคล้องกับการดูแลเสถียรภาพการเงินเสมอไป ทำให้ควรเพิ่มบทบาทที่นโยบายมหภาคมากขึ้นแทน ส่วนกลไกกำกับดูแลสถาบันการเงินควรสร้างแรงจูงใจให้เกิดการแข่งขันที่สมดุล เพื่อไม่ให้เกิดการบิดเบือนกลไกคัดกรองคุณภาพลูกหนี้
นายพงศ์ศักดิ์ เหลืองอร่าม อาจารย์ประจำคณะเศรษฐศาสตร์ จุฬาลงกรณ์มหาวิทยาลัย กล่าวว่า ธนาคารกลางคงต้องหานโยบายกำกับดูแลที่เหมาะกับสภาพการแข่งขัน และหากพบความน่ากังวลก็ต้องส่งสัญญาณสู่สาธารณะ 
ด้าน นายเชาว์ เก่งชน กรรมการผู้จัดการและทีมผู้บริหาร บริษัท ศูนย์วิจัยกสิกรไทย กล่าวถึงงานวิจัยเรื่องการลดข้อจำกัดการเข้าถึงเงินทุนในระบบธนาคารพาณิชย์ไทย ว่า หลังวิกฤตเศรษฐกิจปี 2540 ข้อจำกัดการเข้าถึงทุนของภาคครัวเรือนและธุรกิจขนาดกลางและขนาดย่อม (เอสเอ็มอี) มีแนวโน้มผ่อนคลายลง จากการฟื้นตัวของเศรษฐกิจไทย การปรับปรุงเกณฑ์กำกับดูแลสถาบันการเงิน และการแข่งขันของแบงก์พาณิชย์ที่รุนแรงขึ้น 
อย่างไรก็ตาม การคลายข้อจำกัดยังอยู่แค่ระดับหนึ่ง จึงควรเปิดเสรีภาคการเงินเพื่อกระตุ้นการแข่งขันและนวัตกรรมการเงิน แต่การแข่งขันที่รุนแรงและการเข้าสู่ประชาคมเศรษฐกิจอาเซียน จะทำให้เอสเอ็มอีต้องกดดันมากขึ้น จึงควรช่วยกันยกระดับการแข่งขันของธุรกิจไทย